CELEX: 62012CN0127
Language: mt
Date: 2012-03-07 00:00:00
Title: Kawża C-127/12: Rikors ippreżentat fis- 7 ta' Marzu 2012 — Il-Kummissjoni Ewropea vs Ir-Renju ta’ Spanja

28.4.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 126/9
            
         Rikors ippreżentat fis-7 ta' Marzu 2012 — Il-Kummissjoni Ewropea vs Ir-Renju ta’ Spanja
   (Kawża C-127/12)
   2012/C 126/18
   Lingwa tal-kawża: l-Ispanjol
   
      Partijiet
   
   
      Rikorrenti: Il-Kummissjoni Ewropea (rappreżentanti: W. Roels u F. Jimeno Fernández, aġenti)
   
      Konvenut: Ir-Renju ta’ Spanja
   
      Talbiet tar-rikorrenti
   
   
               —
            
            
               tiddikjara li r-Renju ta’ Spanja naqas milli jwettaq l-obbligi tiegħu taħt l-Artikoli 21 u 63 tat-Trattat dwar il-Funzjonament tal-Unjoni Ewropea (TFUE) u taħt l-Artikoli 28 u 40 tat-Trattat dwar iż-Żona Ekonomika Ewropea (ŻEE) meta introduċa differenzi, fit-trattament fiskali applikat fir-rigward tad-donazzjonijiet u tas-suċċessjonijiet, bejn l-aventi kawża u d-donaturi residenti fi Spanja u dawk mhux residenti; bejn il-predeċessuri fid-dritt residenti fi Spanja u dawk mhux residenti; u bejn id-donazzjonijiet u dispożizzjonijiet simili ta’ beni immobbli li jinsabu ġewwa u barra minn Spanja.
            
         
               —
            
            
               tikkundanna lir-Renju tas-Spanja għall-ispejjeż.
            
         
      Motivi u argumenti prinċipali
   
   
               (1)
            
            
               Fi Spanja, it-taxxa fuq is-suċċessjonijet u d-donazzjonijiet hija taxxa Statali li r-regolazzjoni bażika tagħha sseħħ permezz tal-Liġi 29/87 tat-18 ta’ Diċembru 1987, kif ukoll permezz tar-regolament approvat bid-Digriet Irjali 1629/1991, tat-8 ta’ Novembru. Il-ġestjoni u d-dħul fiskali ġew ittrasferiti lejn il-Komunitajiet Awtonomi, minkejja li l-leġiżlazzjoni Statali tapplika fil-każijiet li hija stess tiddetermina, prinċipalment fil-każijiet li fihom ma hemmx punt ta’ konnessjoni personali jew reali ma’ Komunità Awtonoma.
            
         
               (2)
            
            
               Fil-Komunitajiet awtonomi kollha li eżerċitaw il-kompetenza leġiżlattiva tagħhom fuq it-taxxa tas-suċċessjonijiet u d-donazzjonijiet, il-piż fiskali sostnut mill-persuna taxxabbli huwa kunsiderevolment inqas minn dak impost mil-leġiżlazzjoni Statali, li joħolq differenza bejn it-trattament fiskali applikat fir-rigward tad-donazzjonijet u tas-suċċessjonijiet bejn l-aventi kawża u d-donaturi residenti fi Spanja u dawk mhux residenti; bejn il-predeċessuri fid-dritt residenti fi Spanja u dawk mhux residenti; u bejn id-donazzjonijiet u dispożizzjonijiet simili ta’ beni immobbli li jinsabu ġewwa u barra minn Spanja.
            
         
               (3)
            
            
               L-imsemmija leġiżlazzjoni nazzjonali tikser l-Artikoli 21 u 63 TFUE u l-Artikoli 28 u 40 taż-ŻEE.